תיק עבודות תשע"ז

המגמה לאדריכלות ועיצוב פנים

לקראת הראיון האישי מתבקשים המועמדים להכין תיק עבודות. תיק העבודות אינו דורש ידע מוקדם באדריכלות. תיק העבודות יכול להכיל עבודות מכל סוג ובכל מדיה. אין הגבלה של מספר העבודות.   
מומלץ מאוד לא להסתפק באיסוף עבודות שביצעתם בעבר, כגון ציורים, רישומים וכו', ולהכין מספר עבודות במיוחד עבור הראיון האישי. העבודות אמורות לשקף את כישוריו היצירתיים של המועמד, רגישותו, יכולות העיצוב הפלאסטיות שניחן בהן, עולמו הפנימי של המועמד, חוש לקומפוזיציה ועוד.

תיק העבודות יכיל שתי עבודות חובה. העבודות תתייחסנה לנושאים המוצעים מהיבט שנראה למועמד ראוי ועמוק. בנוסף לעבודות החובה יש להגיש עבודות נוספות, על פי בחירת המועמד. כמות העבודות הנוספות והמדיה שבה יבוצעו העבודות – על פי שיקול דעתו של המועמד.

אנו ממליצים שכל מועמד יבחר מספר נושאים המעסיקים אותו (בתחום האישי, האמנותי, החברתי, הפוליטי וכו'), וינסה להביע בעבודות את תפישת עולמו האישית לגבי הנושאים ללא מילים, אלא על ידי שימוש במדיה הפלאסטית, בדו-מימד או בתלת-מימד.

בחר/י שניים מבין ארבעת הנושאים הבאים והכן/י עליהם עבודות לתיק העבודות.

השתדל/י לבטא בעבודות את תפישת עולמך לגבי הנושא הנדון תוך שימוש מינימלי בטקסט כתוב. תן/י את דעתך על אופן ההבעה הגראפי או הפלאסטי על עבודתך, ועל היחסים שבין צורת העבודה לבין התכנים המובעים בה.

**תרגיל 1 – יחיד, חברה**

האדם הוא יצור חברתי. מילדותו הוא גדל במסגרת החברתית המכונה 'משפחה'. ישנה משפחה גרעינית וישנה משפחה מורחבת. המשפחות מתארגנות במבנים חברתיים רחבים יותר: שבט, קהילה, קיבוץ, עיר וכו'. היחיד יוצא אל העולם ומפתח קשרים חברתיים בגן הילדים, בבית הספר, בעבודה. אמצעי התקשורת המודרניים מאפשרים לו לפתח יחסים חברתיים עם בני אדם אותם לא פגש ולא יפגוש מימיו. היחיד מבקש להיות אהוב ומוערך על ידי הכלל, אך אינו רוצה לאבד את הייחודי שבו. אנו חיים בעידן שבו האינדיבידואליזם הוא ערך, אבל הוא ערך הנחשב על ידי החברה ומתקיים בתוך החברה. המתח הזה , שבין היחיד לכלל, מתקיים במיוחד בעולם היצירה והאמנות. היוצר מבקש ליצור מתוך עולמו שלו הפנימי, לכאורה - בלא להתחשב במקובל ובשגור, אך למעשה לעולם אינו יכול לעולם להתנתק מסביבתו, וכל עשייה שלו היא אקט של תקשורת עם החברה שסביב לו.   
הכן עבודה על היחיד והחברה בכל מדיה שתבחר. ניתן להגיש את העבודה בדו מימד, בתלת מימד, או בכל צורה אחרת שתבחרו.

**תרגיל 2- מלא/ריק**

יש הטוענים שאדריכלים פועלים במקומות ריקים וממלאים אותם בחומר. אחרים טוענים להיפך – כל יצירה אדריכלית היא כירסום של החלל הריק מתוך גוש החומר. זהו כמעט פרדוקס: היצירה האדריכלית משתמשת בחומר על מנת לייצר את היעדר החומר! הביטו אל החלל שבתוכו אתם נמצאים: קירות החדר עשויים מחומר, אך תפקידם הוא להגדיר את המקום שבו אין חומר: החלל הריק. נסו גם אתם לשחק את המשחק: בדקו את היחסים האפשריים שבין חומר להיעדר חומר, ויצרו בעזרתם **מקום בעל משמעות אישית יחודית** **לכם**. המקום יהיה בעל פונקציה אחת פשוטה ומוגדרת. העבודה תוגש בתלת מימד, על גבי בסיס בגודל 40X40 ס"מ. קנה המידה של העבודה יקבע על ידי הצבת דמות אדם בעבודה.

**תרגיל 3 - ארוחת ערב עם אדריכל ידוע**

איזה כיף! האדריכל/ית הידוע/ה X, נענה להזמנתכם לבקר בישראל, ויאכל איתכם ארוחת ערב בחלל אשר אתם עיצבת **כמחווה לו**, **עם פרשנות ונגיעה אישית משלכם**.. את הארוחה יבשל עבורכם השף חיים כהן. החלל שתתכננו יתאים בגודלו ובתכנונו לשני אנשים הסועדים יחד בניחותא, משוחחים על הא ועל דא, מחליפים השקפות ותפיסות עולם, ומעבירים יחד ערב בלתי נשכח. על מנת לתכנן את החלל עליכם ללמוד את המאפיינים

העיקרים של החללים והמבנים שתכנן/ה האדריכל/ית X. בין המאפיינים: צורה, צבע, חומר, קצב, קונסטרוקציה, אור ועוד. מאחר ואתם מאוד פופולריים, אתם יכולים לבחור אדריכל אחד מהרשימה הרצ"ב, ולתכנן את עבורו את החלל (כרטיס הטיסה ואירוח האדריכל – עלינו) :  
 Frank Gehry, Zaha Hadid, Steven Hole, Shigeru Ban, Tadao Ando, Santiago Calatrava, Norman Foster, Renzo Piano, Peter Eisenman, Koop Himelblau,   
Richard Meier   
העבודה יכולה להיות מוגשת בדו מימד או בתלת מימד .

**תרגיל 4 - עמדה נחרצת**

עליך לעצב כרזה אשר תביע עמדה ברורה, אישית ונחרצת בכל נושא שתבחר: פוליטי, חברתי, אמנותי וכו'. על הכרזה להעביר מסר ישיר ומחודד. נא שים לב שכרזה מורכבת מדימוי ויזואלי חזק, ו/או משפט או מלה. תן דעתך על היחס שבין עיצוב הכרזה למסר שברצונך להעביר בו, לקומפוזיציה הכוללת, לפונטים שבהם תשתמש וכו'.

הכרזה תהיה בגודל 50X70 ס"מ בכיוון ניצב.

בהצלחה!